NITI Aayog organized the first regional workshop on the School Education Quality Index (SEQI) in collaboration with the Ministry of HRD to improve the learning outcomes among school children in the national capital on Thursday.
نئی دہلی، 9 نومبر،نیتی آیوگ نے فروغ انسانی وسائل کی وزارت کے اشتراک سے گزشتہ جمعرات کے روز قومی راجدھانی نئی دہلی میں اسکولی بچوں کے درمیان تعلیمی نتائج کو بہتر بنانے کے لئے اسکول ایجوکیشن کوالٹی انڈیکس (ایس ای کیو آئی) پر پہلے علاقائی ورکشاپ کا انعقاد کیا۔ اسکولی تعلیمی معیار اشاریہ (ایس ای کیو آئی) پر منعقدہ ورکشاپ کے دوران شمالی علاقے سے تعلق رکھنے والے شرکا نے اسکولی تعلیم کے معیار کو بہتر بنانے کے لئے متعدد عوامل پر اہم ثبوت فراہم کئے۔ اس ورکشاپ کا مقصد ملک بھر میں اسکولی بچوں کے درمیان تعلیمی نتائج کو بہتر بنانے کے لئے ریاستوں اور مرکز کے زیر انتظام علاقوں کو امداد بہم پہنچانا ہے۔ ایس ای کیو آئی ایک جامع اشاریہ ہے جو نیتی آیوگ اور فروغ انسانی وسائل کی وزارت کے ذریعہ تیار کردہ تعلیمی معیار اور تعلیمی جدید کاری کے اہم ڈومینز پر ریاستوں کو سالانہ تعلیمی بہتری کی رپورٹ پیش کرے گا۔ اس اشاریہ کا بڑا وژن ریاستوں کی توجہ کووسائل سے نتائج کی طرف منتقل کرنا اور متواتر انداز میں تعلیمی نتائج کی سالانہ بہتری کے لئے بامقصد معیارات فراہم کرنا ہے۔ علاوہ ازیں تعلیمی نتائج کو بہتر بنانے کے لئے ریاستی سطح کی اختراعات کی حوصلہ افزائی کرنا اور بہترین طریقوں کا باہم تبادلہ کرنا ہے۔ ملک بھر میں دی جارہی معیاری اسکولی تعلیم کی مختصر رپورٹ دینے کےلئے ایس ای کیو آئی کو دو زمروں نتائج اور گورننس و مینجمنٹ میں تقسیم کیا گیا ہے۔ ان کو مزید نتائج کے تین ڈومینز (سیکھنا، رسائی اور کوالٹی) میں، نیز گورننس و مینجمنٹ کے دو ڈومینز (انتظامی طریقوں اور ڈھانچہ جاتی اصلاحات) میں تقسیم کیا گیاہے۔ فی الحال اس اشاریہ میں 34 اشارے اور 100 پوائنٹس ہیں۔ سب سے زیادہ اہمیت تعلیمی نتائج کو (1000 پوائنٹس میں سے 600) دی گئی ہے۔ یونیورسٹی آف کیلی فورنیا میں شعبہ معاشیات میں ایسوسی ایٹ پروفیسر اور نیتی آیوگ کے اعزازی مشیر پروفیسر کارتک مرلی دھر نے اپنے خطاب میں کہا کہ تعلیمی معیار کے دستیاب ثبوت سے پتہ چلتا ہے کہ ملک کے تمام ریاستی بورڈوں کے تعلیمی خرچ میں اضافہ ہوا ہے لیکن تعلیمی نتائج میں کوئی بہتری نہیں آئی ہے۔ بنیادی ڈھانچہ، اساتذہ کی تربیت، طلبا اور اساتذہ کی اوسط جیسے امور سے طلبا کے سیکھنے پر کوئی خاص اثرر نہیں پڑا ہے۔ انہوں نے بہترین گورننس اور بچے کے ذہن کے معیار کے مطابق تعلیم دینے پر توجہ مرکوز کرنے کے لئے کہا۔ انہوں نے مزید کہا کہ وسائل کے ساتھ جواہدہی اور ابتدائی عمر میں بچوں کو تعلیم دینے کو باہم مربوط کرنے سےاسکولی تعلیم کے معیار میں بنیادی تبدیلی آئے گی۔ نیتی آیوگ کے ایڈیشنل سکریٹری جناب آلوک کمار نے سماجی شعبوں کے نتائج کو بہتر بنانے کےلئے نیتی آیوگ کے کردار اور وژن کو اجاگر کیا۔ فروغ انسانی وسائل کی وزارت کے محکمہ برائے اسکولی تعلیم اور خواندگی کی ایڈیشنل سکریٹری محترمہ رینا رائے نے انسانی وسائل کے فروغ کی وزارت کے ذریعہ کئے گئے کلیدی اصلاحی اقدامات کے بارے میں جانکاری دی۔ نیتی آیوگ میں مشیر تعلیم محترمہ الکا تیواری نے تعلیمی نتائج کو بہتر بنانے کے لئے ریاستی سطح کی کوششوں کی اہمیت کے بارے میں بتایا۔ دہلی، پنجاب، اتراکھنڈ، اترپردیش، ہماچل پردیش، راجستھان، ہریانہ، جموں و کشمیر اور چنڈی گڑھ پر مشتمل ریاستوں کے اعلی تعلیمی افسران نے اس ورکشاپ میں شرکت کی اور ایس ای کیو آئی کے بارے میں اپنے خیالات کا اظہار کیا۔ اس ورکشاپ میں این یو ای پی اے، این سی ای آر ٹی، این سی ٹی ای اور دیگر خودمختار اداروں کےنمائندوں نے شرکت کی۔ آنے والے ہفتوں میں نیتی آیوگ تمام ریاستوں کےلئے اس طرح کی ورکشاپ ملک بھر کے مختلف مراکز میں منعقد کرے گا۔ م ن۔ م ع ۔ ن ا۔ (09-11-16) U- 2 (Release ID :153425)